Here is a page extracted from Wikipedia that may contain CSS, HTML, and a lot of unformatted text.

Title: Islas britanicas
Content: Se conoix con o nombre d' Islas Britanicas (British Isles en anglés, Éire agus an Bhreatain Mhór u Oileáin Iarthair Eorpa en irlandés, Ny h-Ellanyn Goaldagh en manés, Eileanan Bhreatainn en gaelico escocés, Ynysoedd Prydain en galés) a un archipielago que se troba situato en as costas noroccidentals d'Europa, formato por dos grans islas (a isla d'Irlanda y a isla de Gran Bretanya) y por cuantas atras islas mas chicotas. Iste archipielago, situato en l'Oceano Atlantico, ye deseparato d'o continent europeu por a mar d'o Norte a l'este, que lo desepara de Dinamarca (u millor d'a peninsula de Chutlandia) y d'a peninsula escandinava, y por a canal d'a Manga a o sud, que lo desepara de Francia. Antiparte, a mar d'Irlanda desepara a isla d'Irlanda a l'ueste y a isla de Gran Bretanya a l'este.

A suya población ye de bels 64,5 millons d'habitants, en una superficie de 315.134 km².

A mas d'as dos islas prencipals, tamién en fan parte a isla de Man, a isla de Wight, a isla d'Anglesey, as islas Syllan (Scilly en anglés), as islas Orcadas (Àrcaibh en gaelico escocés, Orkney en anglés), as islas Shetland (Sealtainn en gaelico escocés), as islas Gall (Hebrides en anglés) y a isla de Portland; tamién en fan parte cuantas islas mas chicotas.

Politicament, as islas britanicas se troban dividitas entre dos países: Irlanda, o país mas chicot, que ocupa a mayor parte d'a isla d'Irlanda, y o Reino Unito, que ocupa a isla de Gran Bretanya y tamién a parte nororiental d'a isla d'Irlanda (a dita Irlanda d'o Norte).

Vinclos externos 

Islas britanicas